Aborîya Amerîkayê berev bi rewşek ne baş ve diçe
Vekolîneke kompanyayeke taybetî ya Amerîka ya bi navê First American CoreLogic nîşan dide ku pênc li yekê ji xwedîyê xanîyan li Amerîka
Hikumeta Amerîkî 75 milyar dolaran bo alîkarîyê amade kirîye jibo ku alîkarîyê bide kesên ku xanîyên wan di ber metirsîya hecz kirinê de ne. Di vê bernama alîkarîyê de neh milyon Amerîkî dê karibin deynên xanîyên xwe jinûve dirust bikin û perên ku mehane didin karibin kêm bikin. Belê ewên ku li dijî vê bernamê ne dibêjin ev pareyê alîkarîyê dê çi bandorek baş li ser bazara xanî kirînê nebe. Zêde buhabûna xanîyan li Amerîka kiribû ku bazarên aborîya welatî têkevin nav kêşeyê û jiber ku xelkê deynên xwe di wext de nedabûn herwisa kêşeyek li nav kredî anku qerzên ku bankayên welatî didan xelkê peyda bûbû. Vekolîneke kompanyayeke taybetî ya Amerîka ya bi navê First American CoreLogic nîşan dide ku pênc li yekê ji xwedîyê xanîyan li Amerîka ji buhayê xanîyê xwe zêdetir deyndar bûne. Ji ber vê rewşê jî dibe ku xwedîyê xanîyan nikaribin deynên xwe bidin. Ji alîyekî din ve li gor vekolîneke Banka Navendîya Amerîkî, aborîya welatî li mehên yek û du yên îsal xerabtir bûye jiber tengavîya qerzên ku banka didin xelkê , kêm bûna xercîyên xelkê û kêşeya linav bazara xanî kirrînê. Raporta ku duhî hate belav kirin armanc heye ku rewşa aborîyê nîşan bide berî ku biryar bêne dan li ser rêjeya faîzê û rêbazên aborîyê. Li dû vê raporta ku navê wê Kitêba Boz e, xelk li şuna kelûpelên buha tiştên herî pêdivî bo jîyanê dikirin. Herwisa xelk li şuna otomobîlên nû, yên bikarhatî zêdetir dikirrin. Raport radigihîne ku xizmet kirin jî yek ji beşên aborîyê ye ku xelk daxwaza kirrîna wê kêmtir kirîye û herwisa raport nîşan dide ku beşa sereke ya aborîyê ku kar lê kêm nebûye fîrmayên qanunê ne yên ku dozên îflas kirinê ji xwe re dikin kar.